**P r e d k l a d a c i a  s p r á v a**

Minister zahraničných vecí a európskych záležitostí Slovenskej republiky predkladá
na rokovanie Legislatívnej rady vlády Slovenskej republiky *Návrh na uzavretie Dohody
o partnerstve a spolupráci medzi Európskou úniou a jej členskými štátmi na jednej strane
a Singapurskou republikou na strane druhej* (ďalej len „dohoda“) ako iniciatívny materiál.

Cieľom dohody je vytvoriť posilnené partnerstvo medzi zmluvnými stranami a prehĺbiť
a posilniť spoluprácu v otázkach spoločného záujmu, pri zohľadnení spoločných hodnôt
a zásad, a to aj zintenzívnením dialógu na vysokej úrovni.

Dohoda je ďalším krokom na ceste k intenzívnejšej politickej a hospodárskej prítomnosti EÚ
v juhovýchodnej Ázii. Upravuje spoluprácu v oblastiach obchodu a investícií, spravodlivosti, slobody a bezpečnosti, zamestnanosti a sociálnych vecí, energetiky, dopravy, vzdelávania
a kultúry, zdravia a životného prostredia. Zároveň obsahuje štandardné politické ustanovenia EÚ týkajúce sa ľudských práv, Medzinárodného trestného súdu, zbraní hromadného ničenia, ručných a ľahkých zbraní a boja proti terorizmu.

Za Slovenskú republiku bola dohoda s výhradou ratifikácie podpísaná ministrom zahraničných vecí a európskych záležitostí Slovenskej republiky Miroslavom Lajčákom, na okraj medzinárodného samitu Ázia – Európa (ASEM) dňa 19. októbra 2018 v Bruseli. Za EÚ dohodu podpísala podpredsedníčka Európskej komisie a Vysoká predstaviteľka Únie pre zahraničné veci a bezpečnostnú politiku Federica Mogherini a za Singapur minister zahraničných vecí Vivian Balakrishnan. Text dohody je finálny a nemožno ho už terminologicky ani vecne meniť.

Dohoda predstavuje tzv. *zmiešanú úniovú zmluvu* t. j. medzinárodnú zmluvu, ktorá pokrýva oblasť spoločných právomocí EÚ a jej členských štátov, a ktorej zmluvnými stranami sú EÚ a jej členské štáty na jednej strane a tretia krajina – v tomto prípade Singapur na strane druhej.

Z hľadiska slovenského zmluvného práva je dohoda medzinárodnou zmluvou prezidentskej povahy. V zmysle čl. 7 ods. 4 Ústavy Slovenskej republiky je totiž dohoda medzinárodnou politickou zmluvou. Z toho dôvodu je potrebné, aby s ňou vyslovila súhlas Národná rada Slovenskej republiky. Súčasne je potrebné, aby Národná rada Slovenskej republiky rozhodla podľa čl. 86 písm. d) Ústavy SR o tom, že dohoda má prednosť pred zákonmi podľa čl. 7 ods. 5 Ústavy SR. Z kategórií vymedzených v čl. 7 ods. 5 Ústavy Slovenskej republiky ide o medzinárodnú zmluvu, na vykonanie ktorej nie je potrebný zákon. V súlade s čl. 3 ods. 3 Pravidiel pre uzatváranie medzinárodných zmlúv a zmluvnú prax je dohoda predložená
na rokovanie vlády SR až po jej podpise. Vnútroštátny schvaľovací proces bude ukončený ratifikáciou prezidentkou SR.

V zmysle vlastného čl. 49, dohoda nadobudne platnosť prvým dňom mesiaca nasledujúceho po dni, kedy si zmluvné strany navzájom oznámia ukončenie právnych postupov potrebných na tento účel.

Dohoda je v súlade so zahraničnopolitickými záujmami, medzinárodnoprávnymi záväzkami, ako aj s právnym poriadkom Slovenskej republiky. Vykonávanie predmetnej dohody nebude mať vplyv na rozpočet verejnej správy, životné prostredie, podnikateľské prostredie,
na informatizáciu spoločnosti a nebude mať ani sociálny vplyv, rovnako tak ani vplyv na služby verejnej správy pre občana, či vplyvy na manželstvo, rodičovstvo a rodinu. Návrh dohody nie je potrebné predložiť na vnútrokomunitárne pripomienkové konanie.